b'\n_START_ARTICLE_\nMladika (stavbni kompleks)\n_START_SECTION_\nZgodovina\n_START_PARAGRAPH_\nStarej\xc5\xa1a zgradba je bila zgrajena v \xc4\x8dasu po ljubljanskem potresu leta 1895, to je leta 1907, ko so Ljubljano prenavljali pod vodstvom tedanjega \xc5\xbeupana Ivana Hribarja. Parcelo sta izbrala skupaj Hribar in urbanist Maks Fabiani, medtem ko je ve\xc4\x8dino denarja za gradnjo daroval ladjar in trgovec Josip Gorup. _NEWLINE_Zgradba liceja je edino Fabianijevo delo v Ljubljani, \xc2\xbbki uveljavlja nov tip \xc5\xa1ole v zelenju in poudarja pomembni osi mesta\xc2\xab, pri \xc4\x8demer je tudi prvi\xc4\x8d pri nas uporabil vidno kovinsko preklado oken. Secesijski okras portala je po arhitektovi zamisli naredil Ivan Zajec, pri \xc4\x8demer je okra\xc5\xa1en z grbi Kranjske, Ljubljane in domnevno simboli\xc4\x8dne Slovenije.  Z urnim stolpom v vogalu stavbe je arhitekt \xc5\xbeelel poudariti os, ki naj bi povezovala Kongresni trg, Magistrat s stolpom in z Grajskim gri\xc4\x8dem ter na drugi strani park Tivoli. _NEWLINE_Ves licej sestavljata osnovna zgradba in njen prizidek. Ob Pre\xc5\xa1ernovi so bile prvotno u\xc4\x8dilnice in vogal s stanovanjem ter pisarno za ravnatelja, ob \xc5\xa0ubi\xc4\x8devi je bila l. 1910 dozidana telovadnica in nekaj u\xc4\x8dilnic. Leto kasneje so na koncu \xc5\xa0ubi\xc4\x8deve postavili samostojno stavbo internata z imenom Mladika. Na\xc4\x8drte za internat je naredil arhitekt Ciril Metod Koch. Med drugo svetovno vojno so kompleks zasedli Italijani, za njimi Nemci in leta 1945 JLA. V stavbah je uredila voja\xc5\xa1ko bolnico z imenom Vojna bolnica Mladika._NEWLINE_Po osamosvojitvi Slovenije so v letih 1996-2000 zgradbo liceja in Mladiko po na\xc4\x8drtih Jurija Kobeta in s sodelovanjem konservatorjev prenovili in preuredili za potrebe Ministrstva za zunanje zadeve.\n_START_SECTION_\nIzobra\xc5\xbeevalni zavod dru\xc5\xa1tvo Mladika\n_START_PARAGRAPH_\nV zgradbo se je naselil tudi zasebni izobra\xc5\xbeevalni zavod Mladika (po katerem je bila poimenovana zgradba internata poimenovana), ki je \xc5\xbee leta 1896 ustanovil Mestni dekli\xc5\xa1ki licej. Ta je do gradnje Fabianijeve stavbe gostoval v razli\xc4\x8dnih stavbah Ljubljane. Za preno\xc4\x8devanje in bivanje gojenk so do leta 1912 zgradili internat (arhitekt C. M. Koch) in ime Mladika izpisali na pro\xc4\x8delje.'